**Izveštaj sa studijskog boravka na Univerzitetu u Beču**

Katarina Mićić

Kao stipendistkinja fondacije „Profesor Borislav Lorenc“ boravila sam tri meseca, od početka maja do kraja juna 2024. godine, na Univerzitetu u Beču, u Centru za obrazovanje nastavnika, u Timu za inkluzivno obrazovanje (Universität Wien, Zentrum für Lehrer\*innenbildung, [Team Inklusive Pädagogik](https://lehrerinnenbildung.univie.ac.at/arbeitsbereiche/inklusive-paedagogik/)) koji je predvodila profesorka Mišel Projer (Michelle Proyer). Grupu za inkluzivno obrazovanje čini međunarodan, interdisciplinaran tim istraživača i predavača. U fokusu njihovih projekata i kurseva koje drže na programu za obrazovanje nastavnika su teme koje se tiču prava osoba iz osetljivih i marginalizovanih grupa, posebno onih sa smetnjama u razvoju i invaliditetom. Ovim temama članovi Tima za inkluzivno obrazovanje najviše se bave u kontekstu razvoja i obrazovanja, ali njihov angažman prožima i druge sektore i oblasti u kojima su relevantna pitanja prava osoba iz osetljivih grupa. Aktivnosti tima usmerene su kako lokalno, tako i globalno - neki od njihovih projekata namenjeni su neposrednoj bečkoj/austrijskoj zajednici istraživača, donosilaca odluka i praktičara u oblasti obrazovanja, ali se ovaj tim angažuje i na međunarodnim projektima koji okupljaju istraživače širom sveta.

Kolegama sa Univerziteta u Beču priključila sam se 4. marta, par nedelja nakon početka prolećnog semestra. Kolege iz Tima su bile pripremljene za moj dolazak i već prvog dana sam mogla da primetim da u ovoj instituciji postoji razvijena praksa ugošćavanja nastavnika i istraživača sa drugih univerziteta, jer su me već tog prvog dana sačekali pripremljeni brojni resursi – kompjuter, radni sto, lična univerzitetska adresa elektronske pošte, lični korisnički nalozi za univerzitetske platforme, ključevi, sigurnosna kartica, kancelarijski materijal... - što je ostavilo snažan utisak dobrodošlice. Profesorka Projer je sa mnom podelila raspored dešavanja među kojima su bili sastanci tima, seminari i konferencije koji se održavaju tokom perioda mog boravka. Jedan od ciljeva posete bio je i ostvarivanje saradnje sa profesorom Andreasom Ulovecom (Andreas Ulovec) čija je ekspertiza inkluzivno matematičko obrazovanje koje je predmet moje doktorske disertacije, te smo tokom prvom susreta zakazale i razgovor sa njim.

 U kancelariji Tima tokom mog boravka bilo je šestoro kolega sa različitim rasporedima rada iz kancelarije/od kuće, te sam različitim danima u nedelji bila usmerena na različite ljude. U prvoj nedelji boravka, nekoliko kolega iz kancelarije i ja bavili smo se recenziranjem prijava za konferenciju na kojoj svi učestvujemo, što je predstavljalo jednu od prvih situacija kroz koju sam mogla da sagledavam razlike između sopstvenog i njihovog pogleda na obrazovanje i nauku. U nastavku sam najviše bila uključena u dešavanja na projektu o identitetu nastavnika, koji je bečki tim realizovao sa beogradskim Centrom za obrazovanje nastavnika u kom sam zaposlena i Univerzitetom u Oslu, a koji je bio najtešnje bio povezan sa mojom doktorskom disertacijom. Pohađala sam konferenciju o inkluzivnim praksama i politikama u azijskim obrazovnim sistemima (u organizaciji Univerziteta u Beču, Univerziteta Udajana, Univerziteta u Bangkoku i Kraljevskog univerziteta Butan) i konferenciju o nastavi u kontekstu školovanja učenika koji su ratne izbeglice (u organizaciji Univerziteta u Beču, Univerziteta u Čikagu i Državnog univerziteta za ekonomiju i tehnologiju iz Ukrajine). Tokom mog boravka, koleginice su radile na pripremi velikog događaja za nastavnike čiju sam organizaciju pratila, ali je događaj realizovan na nemačkom jeziku koji ne govorim, te ga nažalost nisam pohađala. Zbog jezičke barijere nisam mogla da prisustvujem ni sastancima na koje me je pozvao profesor Ulovec, ali su mi konsultacije i diskusije koje sam imala sa njim pomagale da napredujem u pisanju doktorata. Pripremu pomenutog događaja za nastavnike i druge organizacione sadržaje najbolje sam mogla da sagledam tokom sastanaka tima koji su se održavali svake druge nedelje. Ono što je posebno bilo zanimljivo jeste da sam se zatekla u ovom timu u za njih turbulentnom periodu tokom kog su se dešvale interne kadrovske promene povezane sa širim društvenim dešavanjima, aktuelnom političkom situacijom i smenom ideoloških struja u Austriji, što se odražavalo na pitanja inkluzije i njenog statusa u austrijskoj obrazovnoj politici. Diskusije o ovim i drugim temama vodila sam sa koleginicama iz tima i van radnog konteksta, u neformalnim druženjima van kancelarije koja su bivala učestalija kako se moj boravak bližio kraju. Poslednjeg dana boravka na Univerzitetu u Beču prisustvovala sam odbrani predloga teme doktorske disertacije koleginice iz Tima, čija je prezentacija jedina bila na engleskom jeziku.

 Efekate ovog studijskog boravka na moj profesionalni, ali i lični razvoj opažam u nekoliko različitih aspekata. Pre svega, tokom boravka na Univerzitetu u Beču završila sam treću i poslednju studiju u sklopu svog doktorskog istraživanja i završila sam i predala rukopis doktorske disertacije. U ovom procesu najviše mi je značila povratna informacija od profesora Uloveca. Kroz diskusije dobila sam sa jedne strane uvide u vezi sa temom koje sam ugradila u interpretaciju nalaza, a sa druge strane – ohrabrenje i potvrdu da je moj pogled na temu smislen i jednom naučniku sa dugogodišnjim iskustvom u oblasti, koji se datim pitanjima bavi u potpuno drugačijem kontekstu i pristupa im kroz potpuno drugačiju metodologiju. U pisanju doktorata značile su mi i razmene sa kolegama iz kancelarije kojima sam neformalno prikazivala nalaze i zaključke i kroz diskusije sa njima dobila zanimljiva pitanja i uvide u vezi sa tim koje ideje ne komuniciram dovoljno jasno ili ih nisam dovoljno promislila. Pisanje doktorata tokom studijskog boravka bilo je olakšano i većim legalnim pristupom literaturi, ali i izolacijom iz svakodnevne sredine i uobičajenog radnog okruženja što mi je omogućilo veći fokus.
 Druga značajna tema koja sam ponela sa Univerziteta u Beču tiče se položaja inkluzivnog obrazovanja u jednoj evropskoj državi koja je u različitim aspektima razvijenija od Srbije, ali se suočava sa sličnim preprekama u školstvu. Posmatranje dešavanja sa kojima se susreću kolege iz Tima i formalni i neformalni razgovori sa njima pomogli su mi da uvidim da neka pitanja koja sam ranije doživljavala kao lokalna, karakteristična za srpski obrazovni sistem, prožimaju i druge mnogo veće i razvijenije sisteme. Među takvim pitanjima su npr. zloupotrebe finansijskih insentiva za uključivanje učenika sa potrebom za dodatnom podrškom u redovno obrazovanje, ideološke tenzije i insistiranja nekih pokreta na segregaciji obrazovanja, nedostatak kvalifikovanog nastavnog kadra, nedovoljan ugled nastavničke profesije, i tome slično.

 S obzirom na to da se na našem fakultetu dominantno neguje pozitivistički pristup nauci, ovaj boravak omogućio mi je da budem duže vreme izložena jednom drugačijem pristupu koji je mahom više kritički, konstruktivistički, participativan i podrazumeva mnogo veće oslanjanje na kvalitativnu metodologiju ili je usmeren konceptualno razmatranje fenomena i rešenja u obrazovanju na filozofskom nivou. Sudar onoga što sam kao pogled na nauku ponela iz Beograda i onoga što je bilo preda mnom tokom boravka u Beču otvorio je pitanja na koja mahom još uvek nisam odgovorila, ali me je i podstakao da probam da podatke u svom doktoratu sagledam na neki nov način, više interpretativan i manje u skladu sa onim kako sam inače radila. To je bio veliki izlazak iz „metodološke zone komfora“ i nešto što bih pokušala u nastavku svoje karijere dalje isprovabam.

 Sastanci Tima koji su se dešavali svake druge nedelje najviše su mi bili zanimljivi zbog toga što sam na njima mogla da posmatram odnose između članova tima. Mada Univerzitet u Beču ima reputaciju institucije sa jakom hijerarhijskom strukturom, to nije nešto što je odlika Tima u kom sam bila. Bilo mi je veoma upečatljivo da posmatram kako je profesorka Projer koleginicama čije doktorate supervizira dala s jedne strane ozbiljne zadatke, a s druge strane veliki stepen autonomije i poverenja. Činilo mi se da se različiti zadaci koje Tim ima koriste kao prilika za učenje i da je razvoj kompetencija članova tima prioritetan u odnosu na efikasno završavanje posla. To se ogledalo u tome što je npr. profesorka Projer tražila od koleginica da završe neki zadatak iako bi ga ona sama mnogo lakše i brže obavila, ili u tome što je veliki događaj sa nastavnicima prošle godine organizovala jedna koleginica a sada ga organizuje druga da bi i ona naučila kako se to radi. Takav model funkcionisanja tima je nešto što bih pokušala da implementiram u timovima u kojima radim.

 Ovaj tromesečni susret sa ljudima koji se bave sličnim temama kao ja, ali koji imaju znatno drugačije obrazovanje, drugačije metodološke navike i pogled na nauku, pomogao mi je da iz jednog novog ugla sagledam gde sam, šta znam i šta ne znam. Ovaj oblik samoevaluacije inspirisao me je u vezi sa tim šta bih dalje mogla da istražujem i o čemu bi trebalo da čitam, ali mi je i osnažio samopouzdanje u vezi sa onim aspektima mojih znanja i kompetencija za koje sam, kroz ove interakcije, zaključila da su prilično razvijene.

 Osim kompletiranja doktorata i dolaska do uvida o naučnim istraživanjima, inkluziji, organizaciji rada i sebi, boravak na Univerzitetu u Beču omogućio mi je povezivanje sa ljudima i jačanje mreže saradnika. Jedan od nastavaka saradnje uspostavljene kroz studijski boravak ogleda se u mom uključivanju u projekat o nastavničkim identitetima koji je več bio u toku, a sa kolegama iz Beča učetvujem i u pripremi aplikacije za novi projekat o školovanju učenika migranata.
 Veoma me raduje to što ovo umrežavanje nije zadržano samo u profesionalnim okvirima, jer za bar dva poznanstva koja sam formirala u Beču mogu da kažem da više imaju oblik prijateljstva nego profesionalnog odnosa. I na kraju, ovaj boravak mi je omogućio da se upoznam i sa duhom, kulturom i pravilima jednog drugog grada i da se oprobam u životu i snalaženju van Beograda i Srbije.